C 132/98
HR
Službeni list Europske unije
14.4.2023.
četvrtak, 6. listopada 2022.
19. izražava zahvalnost ruskim građanima koji osuđuju rat; osuđuje to što su ruske vlasti uhitile tisuće mirnih prosvjednika i poziva da ih se odmah pusti na slobodu; 20. poziva Komisiju, ESVD i države članice da počnu razmišljati o tome kako u budućnosti surađivati s Rusijom i kako joj pomoći da se uspješno transformira iz autoritarnog režima u demokratsku zemlju koja se odriče revizionističkih i imperijalističkih politika; smatra da bi prvi korak bio da institucije EU-a surađuju s ruskim demokratskim vođama i civilnim društvom te da mobiliziraju potporu za njihov program za demokratsku Rusiju; podržava stvaranje centra za demokraciju za Rusiju, čiji bi domaćin bio Europski parlament; 21. podsjeća na to da su se podvodne eksplozije na plinovodu Sjeverni tok dogodile nakon što je otvoren novi baltički plinovod koji povezuje Norvešku i Poljsku preko Danske; smatra da podvodne eksplozije na plinovodu Sjeverni tok nisu slučajnost te je sve više špekulacija o tome da su one rezultat koordiniranog i namjernog čina državnog aktera; smatra da eksplozije na plinovodu Sjeverni tok pokazuju koliko je politika povećanja ovisnosti o ruskim fosilnim gorivima bila opasna te da je korištenje energije kao oružja dosegnulo novu razinu; poziva države članice da pojačaju zaštitu ključne europske infrastrukture te da to smatraju prioritetom, što uključuje odobalne cjevovode i kablove, te da povećaju njezinu otpornost na vanjske napade i dodatno podupru otpornost partnera EU-a u istočnoj Europi i na zapadnom Balkanu; poziva države članice da provedu istragu o sabotaži plinovoda Sjeverni tok; smatra da namjerno aktivirane podvodne eksplozije predstavljaju okolišni napad na EU; 22. poziva EU i njegove države članice da s međunarodnim tijelima rade na prikupljanju dokaza te da podupiru istragu Međunarodnog kaznenog suda o ratnim zločinima počinjenima na teritoriju Ukrajine od 20. veljače 2014. nadalje; 23. poziva na uspostavu ad hoc međunarodnog suda za zločin agresije nad Ukrajinom, pred kojim bi se kazneno gonili Putin i svi ruski civilni i vojni dužnosnici i njihovi saveznici odgovorni za organiziranje, započinjanje i vođenje rata u Ukrajini; 24. osuđuje višeslojnu strategiju Rusije za stvaranje, jačanje i širenje lažnih i iskrivljenih diskursa i neoimperijalističke ideologije Russkiy Mir diljem svijeta; poziva EU i njegove države članice da sankcioniraju ruske subjekte, pojedince i druge saveznike koji šire ruske dezinformacije te da poduzmu dodatne mjere za pružanje odgovora na rusku upotrebu informacija kao oružja; 25. nalaže svojoj predsjednici da ovu Rezoluciju proslijedi Vijeću, Komisiji, potpredsjedniku Komisije / Visokom predstavniku Unije za vanjske poslove i sigurnosnu politiku, vladama i parlamentima država članica, Vijeću Europe, Organizaciji za europsku sigurnost i suradnju, Uredu visokog povjerenika Ujedinjenih naroda za ljudska prava, Uredu visokog povjerenika Ujedinjenih naroda za izbjeglice, Međunarodnoj organizaciji za migracije, Međunarodnom odboru Crvenog križa, Međunarodnom kaznenom sudu, predsjedniku, vladi i parlamentu Ukrajine, predsjedniku, vladi i parlamentu Ruske Federacije te bjeloruskim vlastima.